《题宣和御画》
宋代·王庭圭

玉锁宫扉三十六，谁识连昌满宫竹。内苑寒梅欲放春，龙池水暖鸳鸯浴。

宣和殿后新雨晴，两鹊飞来向东鸣。当时妙手貌不成，君王笔下春风生。

长安老人眼曾见，万岁山头翠华转。恨臣不及宣政初，痛哭天涯观画图。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。